CELEX: 62011TJ0010
Language: sk
Date: 2011-11-29 00:00:00
Title: Rozsudok Všeobecného súdu (odvolacia komora) z 29. novembra 2011. # Gerhard Birkhoff proti Európskej komisii. # Odvolanie - Verejná služba - Úradníci - Rodinné prídavky - Príspevok na nezaopatrené dieťa - Dieťa postihnuté chorobou, ktorá mu bráni postarať sa o vlastné potreby - Zamietnutie predĺžiť vyplácanie príspevku. # Vec T-10/11 P.

Zbierka súdnych rozhodnutí

                          ROZSUDOK VŠEOBECNÉHO SÚDU (odvolacia komora)
                                      z 29. novembra 2011

                                                Vec T-10/11 P

                                              Gerhard Birkhoff
                                                    proti
                                              Európskej komisii

     „Odvolanie — Verejná služba — Úradníci — Rodinné prídavky — Príspevok na nezaopatrené dieťa —
         Dieťa postihnuté invaliditou, ktorá mu bráni zarábať si na živobytie — Zamietnutie predĺžiť
                                             vyplácanie príspevku“

     Predmet:       Odvolanie podané proti rozsudku Súdu pre verejnú službu (druhá komora)
                    z 27. októbra 2010, Birkhoff/Komisia, (vec F-60/09), smerujúce k zrušeniu tohto
                    rozsudku

     Rozhodnutie: Rozsudok Súdu pre verejnú službu Európskej únie (druhá komora) z 27. októbra 2010,
                  Birkhoff/Komisia (F–60/09), sa zrušuje. Vec sa vracia Súdu pre verejnú službu na ďalšie
                  konanie. O trovách konania sa rozhodne neskôr.

                                                   Abstrakt

     1. Úradníci — Odmena — Rodinné prídavky — Príspevok na nezaopatrené dieťa — Právo na
     predĺženie vyplácania bez ohľadu na vek v prípade, keď si dieťa nemôže zarábať na živobytie
     (Služobný poriadok úradníkov, príloha VII, článok 2 ods. 5)

     2. Úradníci — Odmena — Rodinné prídavky — Príspevok na nezaopatrené dieťa — Právo na
     predĺženie vyplácania bez ohľadu na vek v prípade, keď si dieťa nemôže zarábať na živobytie
     (Služobný poriadok úradníkov, príloha VII, článok 2 ods. 5)

     1. Na základe článku 2 ods. 5 prílohy VII služobného poriadku vyplácanie príspevku na nezaopatrené
     dieťa pokračuje bez ohľadu na vek v prípade, keď dieťa trpí vážnou chorobou alebo invaliditou, ktoré
     mu bránia zarábať si na živobytie.

     Pre choré alebo invalidné dieťa si pojem „nemôže zarábať na živobytie“ vyžaduje zohľadnenie
     konkrétnych okolností každého jednotlivého prípadu.

     V rámci logického pokračovania v týchto úvahách sa z dôvodov sociálneho poriadku vyžaduje pri
     zohľadnení konkrétnych právnych a skutkových okolností každého prípadu na účely určenia výšky
     príjmov, ktorou disponuje postihnutá osoba na pokrytie svojich nákladov na živobytie v zmysle
     predmetného ustanovenia, aby sa do úvahy bral čistý príjem bez daní, odvodov a poplatkov, a nie hrubý
     príjem.

SK
          ECLI:EU:T:2011:699                                                                            1
 ---pagebreak---                                               ABSTRAKT – VEC T-10/11 P
                                                 BIRKHOFF/KOMISIA

Po prvé iba čistý príjem je sumou, ktorú má dotknutá osoba skutočne k dispozícii na pokrytie svojich
každodenných potrieb a obvyklých nákladov, ako sú náklady na výživu, oblečenie, ubytovanie,
zariadenie bytu, domácnosť, vykurovanie atď.

Po druhé so zreteľom na zásadu rovnosti zaobchádzania, ktorá si vyžaduje, aby sa s rozdielnymi
situáciami nezaobchádzalo rovnako, ak takéto posudzovanie nie je objektívne odôvodnené, nemožno
neuznať, že zdravotne postihnutá osoba, ktorej hrubý príjem znižujú rôzne veľmi vysoké poplatky, čiže
jej čistý príjem je relatívne nízky, sa skutočne nachádza v odlišnej situácii ako zdravotne postihnutá
osoba s rovnakým hrubým príjmom, ktorá však platí značne nižšie poplatky, a teda má relatívne
vysoký čistý príjem. Vzhľadom na vyššie uvedený sociálny cieľ nemožno odôvodniť, aby sa s týmito
dvoma prípadmi zaobchádzalo rovnako s odkazom na to, že suma hrubého príjmu je v oboch
situáciách rovnaká, hoci medzi príjmami, ktoré v skutočnosti zostávajú na pokrytie každodenných
potrieb, existuje značný rozdiel. Na určenie, či si dotknutá zdravotne postihnutá osoba skutočne
nemôže zarobiť na živobytie v zmysle uvedeného ustanovenia služobného poriadku, je príslušný orgán
povinný preskúmať konkrétne právne a skutkové okolnosti každého jednotlivého prípadu.

Po tretie požiadavka zohľadniť čistý príjem, ktorý má dotknutá osoba skutočne k dispozícii, je
koherentná so skutočnosťou, že z príjmu zo zárobkovej činnosti treba odpočítať tiež náklady, ktoré
táto osoba znáša z dôvodu svojej invalidity.

Napokon, aj keď je pravda, že ustanovenia práva Európskej únie, ktoré zakladajú nárok na peňažné
plnenie, treba vykladať reštriktívne, z vyššie uvedených úvah vyplýva, že v súlade so sociálnym cieľom
sledovaným vyplácaním príspevku podľa článku 2 ods. 5 prílohy VII služobného poriadku v prospech
dieťaťa, ktoré si nemôže zarobiť na živobytie, je len výklad, ktorý zohľadňuje čistý príjem, ktorý má
skutočne k dispozícii dieťa trpiace vážnou chorobou alebo invaliditou.
                                                                                          (pozri body 28, 34, 37 – 40 a 50)

        Odkaz:

        Súdny dvor, 3. mája 2007, Advocaten voor de Wereld, C-303/05, Zb. s. I-3633, bod 56 a tam citovaná judikatúra; Súd
        prvého stupňa, 30. novembra 1994, Dornonville de la Cour/Komisia, T-498/93, Zb. VS s. I-A-257, II-813, bod 39

2. Príspevok na nezaopatrené dieťa zodpovedá cieľu sociálneho poriadku odôvodneného nákladmi
vyplývajúcimi z aktuálnej a istej nevyhnutnosti spojenej s existenciou dieťaťa a jeho skutočným
vyživovaním, pričom príslušný orgán má v každom jednotlivom prípade preveriť, či sa dosahuje
sociálny cieľ, a určiť, či so zreteľom na všetky okolnosti daného prípadu vážna choroba alebo invalidita
dotknutého dieťaťa mu bránia zarábať si na živobytie.

Z tohto hľadiska formulácia objektívneho kritéria inštitúciou na účely výkladu článku 2 ods. 5
prílohy VII služobného poriadku ju bez ohľadu na obsah takého kritéria neoslobodzuje od povinnosti
preskúmať konkrétne okolnosti jednotlivého prípadu.

Na zohľadnenie právnych a skutkových osobitostí situácie zdravotne postihnutej osoby je potrebné
z príjmu zo zárobkovej činnosti tejto osoby odpočítať všetky náklady, ktoré musí vynaložiť z dôvodu
svojho postihnutia. Pri preskúmaní, či si zdravotne postihnutá osoba nemôže zarobiť na živobytie
v zmysle článku 2 ods. 5 prílohy VII služobného poriadku, treba zohľadniť takto znížený príjem.

Opatrenie v prospech zdravotne postihnutej osoby nie ja samoúčelné, ale zabezpečuje rovnosť
zaobchádzania, takže je prípustné len v prípade, keď smeruje k dosiahnutiu rovnosti zaobchádzania
postihnutej osoby so zdravou osobou v porovnateľnej situácii. V takom prípade zásada rovnosti
zaobchádzania zaväzuje administratívu zohľadniť iba náklady vzniknuté konkrétne s invaliditou
dotknutého dieťaťa na účely rovnocenného finančného postavenia s osobou bez postihnutia v rovnakej
situácii.

2                                                                                                   ECLI:EU:T:2011:699
 ---pagebreak---                                                 ABSTRAKT – VEC T-10/11 P
                                                   BIRKHOFF/KOMISIA

V prípade čiastočného odpočítania nákladov na tovar a služby, ktoré v širokej miere využíva každý,
a nielen zdravotne postihnuté osoby, nejde ani o skutkový omyl, ani právne nesprávne posúdenie, ani
o zjavne nesprávne posúdenie.
                                                                                         (pozri body 30, 32, 36, 57, 59 a 60)

         Odkaz:

         Súd prvého stupňa, 21. októbra 2003, Birkhoff/Komisia, T-302/01, Zb. VS s. I-A-245, II-1185, body 39, 40 a 44

ECLI:EU:T:2011:699                                                                                                         3